གནས་བརྟན་བཅུ་དྲུག་གི་ཞལ་ཐང་རྒྱབ་ཡིག་བཞུགས་སོ། །རྨད་བྱུང་ཐུགས་བསྐྱེད་ཤར་རིའི་ཕྲག་པ་ནས། །གྲངས་མེད་ཚོགས་གཉིས་ཆ་ཤས་བསགས་པ་ལས། །སྐུ་གསུམ་དཀྱིལ་འཁོར་ཡོངས་སུ་རྫོགས་པ་ཡི། །འདྲེན་མཆོག་ཤཱཀྱའི་ཏོག་ལ་ཕྱག་འཚལ་ལོ། །ཛམྦུ་ནཱ་དའི་ཅོད་པཎ་ཀཻ་ལ་ཤར། །རྩེ་གཅིག་མཉམ་པར་བཞག་དང་ལྷན་ཅིག་ཏུ། །ཐུགས་བསྐྱེད་དྲི་བཟང་རྔ་གཡབ་རླུང་གིས་བསྐུལ། །གནས་བརྟན་ཡན་ལག་འབྱུང་ལ་ཕྱག་འཚལ་ལོ། །མ་སྨད་དྲང་སྲོང་རི་བོའི་ངོས་ཤོད་ན། །རྩེ་གཅིག་མཉམ་པར་བཞག་པའི་ཕྱག་རྒྱ་ཡིས། །འགྲོ་ཀུན་ཐར་པའི་ལམ་ལ་འདྲེན་མཛད་པའི། །གནས་བརྟན་མ་ཕམ་པ་ལ་ཕྱག་འཚལ་ལོ། །འཕགས་ནོར་ལོ་མ་བདུན་པའི་ནགས་ཁྲོད་ནས། །སྡིགས་མཛུབ་མཚོན་གྱིས་བདག་འཛིན་མཐར་བསྐྲད་ཅིང༌། །རྔ་གཡབ་བསིལ་བས་འགྲོ་བའི་གདུང་བ་འཇོམས། །གནས་བརྟན་ནགས་ན་གནས་ལ་ཕྱག་འཚལ་ལོ། །ལངྐའི་དབང་ཕྱུག་གནས་པའི་ཟངས་གླིང་ནས། །ཐེག་མཆོག་གསེར་གྱི་རྣ་ཀོར་ཟླུམ་པོ་ནི། །ངེས་ལེགས་གོ་འཕང་མཛེས་པའི་དཔལ་སྦྱིན་པ། །གནས་བརྟན་དུས་ལྡན་ཞབས་ལ་ཕྱག་འཚལ་ལོ། །འཛམ་བུའི་ཆུ་བོའི་འགྲམ་གྱི་སིང་ག་ལར། །འགྲོ་ཀུན་སྲིད་ཞིའི་འཇིགས་ལས་ངས་སྒྲོལ་ཞེས། །མཚོན་ཕྱིར་སྡིགས་མཛུབ་རྔ་གཡབ་བསྣམས་མཛད་པ། །གནས་བརྟན་རྡོ་རྗེ་མའི་བུ་ལ་ཕྱག་འཚལ། །དབུས་འགྱུར་ནུབ་རྒྱུད་ཀ་ཤི་སྨི་རི་ན། །ཐུགས་བསྐྱེད་འདོད་འཇོ་བ་མོ་ལས་འཁྲུངས་ཤིང༌། །དཔལ་ཀུན་གསེར་གྱི་ཞགས་པས་འགུགས་མཛད་པའི། །གནས་བརྟན་གསེར་གྱི་བེའུ་ལ་ཕྱག་འཚལ་ལོ། །ནུབ་ཕྱོགས་བ་ལང་སྤྱོད་པའི་གླིང་མཆོག་ན། །ཟག་མེད་མཉམ་པར་བཞག་པའི་ཏིང་འཛིན་གྱིས། །སྲིད་ཞིའི་རྒུད་པའི་རྨོངས་གཉིད་དཀྲོག་མཛད་པའི། །བྷ་ར་ངྷ་ཛ་གསེར་ཅན་ལ་ཕྱག་འཚལ། །ལྷུན་པོའི་བྱང་ཕྱོགས་སྒྲ་མི་སྙན་གླིང་ན། །ཕོངས་པའི་རྒུད་ཚོགས་ང་ཡིས་བཅིལ་ནུས་ཞེས། །འདོད་འཇོ་ནོར་བུ་སྐྱུགས་པའི་ནེའུ་ལེ་འཆང༌། །གནས་བརྟན་བ་ཀུ་ལ་ལ་ཕྱག་འཚལ་ལོ། །གནས་མཆོག་པྲི་ཡང་ཀི་ཡི་གླིང་ན་བཞུགས། །སེམས་མཆོག་རིན་ཆེན་པྲོག་ཞུ་འཛིན་པ་ཡིས། །འགྲོ་ཀུན་ཐེག་པ་མཆོག་ལ་དབང་བསྐུར་བ། །གནས་བརྟན་སྒྲ་གཅན་འཛིན་ལ་ཕྱག་འཚལ་ལོ། །འཛམ་གླིང་གནས་མཆོག་བྱ་རྒོད་ཕུང་པོའི་རིར། །མ་སྨད་མཁྱེན་རབ་ཉི་ཟླའི་སྤྱན་ཞགས་ཀྱིས། །འགྲོ་ཁམས་མོས་པ་རྒྱ་མཚོའི་ཚུལ་གཟིགས་པ། །གནས་བརྟན་ལམ་ཕྲན་སྟོན་ལ་ཕྱག་འཚལ་ལོ། །ལྷུན་པོའི་ནུབ་ཕྱོགས་ལུས་འཕགས་གླིང་ན་ནི། །ཟབ་རྒྱས་ཆོས་ཀྱི་གྲུ་ཆར་འཇོ་དང་ལྷན། །ངན་ངོན་བསོད་སྙོམས་ལེན་པའི་ལྷུང་བཟེད་འཆང༌། །བྷ་ར་ངྷ་ཛ་བསོད་སྙོམས་ལེན་ལ་འདུད། །སྐབས་གསུམ་གནས་མཆོག་སུམ་ཅུ་རྩ་གསུམ་ན། །ཟབ་རྒྱས་ཆོས་ཀྱི་གླེགས་བམ་ཁ་ཕྱེས་ཏེ། །ཆོས་ཚུལ་རྒྱ་མཚོ་འཆད་པའི་འཕྲིན་ལས་ཅན། །གནས་བརྟན་ལམ་སྟོན་ཞབས་ལ་ཕྱག་འཚལ་ལོ། །བང་རིམ་བཞི་ལྡན་ལྷུན་པོའི་ངོས་སུ་བཞུགས། །གཞན་ཕན་བདུད་རྩིས་གང་བའི་བུམ་པ་དང༌། །བྱང་ཕྱོགས་སོ་བདུན་མཚོན་པའི་མཁར་བསིལ་བསྣམས། །གནས་བརྟན་ཀླུ་ཡི་སྡེ་ལ་ཕྱག་འཚལ་ལོ། །གནས་མཆོག་རི་བོ་བྷི་ཧི་ལ་བཞུགས་ནས། །རྣམ་གྲོལ་ཐར་པའི་ལམ་བཟང་ངས་བསྟན་ཅེས། །ཕྱག་གཉིས་གླེགས་བམ་བསྣམས་པའི་ཕྱག་རྒྱ་འཆང༌། །གནས་བརྟན་སྦེད་བྱེད་ཞབས་ལ་ཕྱག་འཚལ་ལོ། །བྱང་གི་བྱང་ཕྱོགས་རི་བོ་གངས་ཅན་ན། །ལྷར་བཅས་ཆེ་རྒུ་བསོད་ནམས་ཞིང་གི་རྟེན། །རྨད་བྱུང་བྱང་ཆུབ་མཆོད་རྟེན་བསྣམས་མཛད་པ། །གནས་བརྟན་མི་ཕྱེད་པ་ལ་ཕྱག་འཚལ་ལོ། །སྣང་མཐའི་མདུན་ས་དད་པའི་ས་གཞི་ལ། །གཏོང་ཕོད་འབྱོར་པའི་མྱུ་གུ་འབུས་པ་ལས། །ཞིང་མཆོག་འཕགས་ཚོགས་མཉེས་པའི་སྙེ་མ་ཅན། །དགེ་བསྙེན་ངྷ་རྨ་ཏཱ་ལར་ཕྱག་འཚལ་ལོ། །རྒྱལ་ཐང་སུམ་རྩེན་གླིང་གི་མཁན་རིན་པོ་ཆེ་བློ་བཟང་ཐུབ་བསྟན་གྱིས་འབྲས་སྤུངས་ཕུ་ཁང་ཁང་ཚན་དུ་གནས་བརྟན་བཅུ་དྲུག་གི་ཞལ་ཐང་སྤྱི་འཇོག་ཐོག་ཀའི་རྒྱབ་ཡིག་ཏུ་འབྲི་རྒྱུར་ཕུ་ཁང་དགེ་བཤེས་བརྩོན་འགྲུས་ཀྱིས་སྐུལ་བ་ལྟར་བྲིས་པ་དགེ་ལེགས་འཕེལ། འདི་མན་མ་དཔེ་ཕུ་ཁང་ཁང་ཚན་ནས་ཚུན་ཁུར་མ་བྱུང་བས་སྒྲིག་ཐབས་མ་བྱུང༌།